b'\n_START_ARTICLE_\nMuisca\n_START_PARAGRAPH_\nMuisca eller chibcha var et indiansk folk som holdt til p\xc3\xa5 den cundiboyacanske h\xc3\xb8ysletta i det som i dag er omr\xc3\xa5dene rundt Colombias hovedstad Bogot\xc3\xa1. De snakka spr\xc3\xa5ket muisca (muysccubun), ogs\xc3\xa5 kjent som chibcha, som har gitt navn til den chibchanske spr\xc3\xa5kfamilien. Muiscaenes direkte etterkommere holder i dag til i Bogot\xc3\xa1 og de omkringliggende kommunene, men de snakker ikke lenger spr\xc3\xa5ket, som d\xc3\xb8de ut etter at det ble forbudt i 1770._NEWLINE_F\xc3\xb8r spanjolenes ankomst dyrka muiscaene blant annet mais, poteter, quinoa og bomull. De var utmerka gullsmeder og har etterlatt seg et stort antall artefakter. De dreiv ogs\xc3\xa5 handel av produkter som tepper, salt og smaragder med nabofolkegrupper. Muiscaene dyrka solguden (Sua), og er ogs\xc3\xa5 opphavet til legenden om El Dorado._NEWLINE_Fra 1450 var muiscaene organisert i Muiscakonf\xc3\xb8derasjonen, en politisk enhet styrt av zipaen av Bacat\xc3\xa1, zaquen av Hunza og caciquene av Iraca og Tundama. Konf\xc3\xb8derasjonen falt sammen da spanjolene erobra omr\xc3\xa5det i 1537.'